‘কবুল হ্যায়’ লিখে বিয়ের ঘোষণা জায়রার, স্বামী কে?

ওয়েব ডেস্ক: ইসলামের টানে মাত্র ১৮ বছর বয়সেই অভিনয় জগত থেকে বিদায় নিয়েছিলেন বলিউড (Bollywood) অভিনেত্রী জায়রা ওয়াসিম (Zaira Wasim)। এবার ‘দঙ্গল’ (Dangal) খ্যাত এই প্রাক্তন অভিনেত্রী শুরু করলেন জীবনের নতুন অধ্যায়, বিয়ে।

শুক্রবার রাতে ইনস্টাগ্রামে দীর্ঘদিন পর একটি পোস্টে বিয়ের ঘোষণা দেন জায়রা। ক্যাপশনে তিনবার লেখেন, “কবুল হ্যায়”। পোস্টে দুটি ছবি শেয়ার করেন তিনি। প্রথমটিতে দেখা যায়, নিকাহ কাগজে স্বাক্ষর করছেন জায়রা, মেহেন্দি রাঙা হাতে জ্বলজ্বল করছে হিরের আংটি। নিজের মুখ অবশ্য দেখাননি তিনি।

আরও পড়ুন: ফের কপিল শর্মার ক্যাফেতে চলল গুলি, দায় স্বীকার বিষ্ণোই গ্যাংয়ের

দ্বিতীয় ছবিতে দেখা যায়, পূর্ণিমার চাঁদের দিকে তাকিয়ে রয়েছেন নবদম্পতি। দুজনেই ক্যামেরার দিকে পিছন ঘুরে রয়েছেন। তবে জায়রা তাঁর স্বামীর নাম বা মুখ প্রকাশ করেননি। নিকাহর জন্য তিনি পরেছিলেন উজ্জ্বল লাল ট্র্যাডিশনাল পোশাক, তাতে ছিল সোনালি সূচিকর্মের কাজ।

উল্লেখ্য, ২০১৬ সালে আমির খানের ‘দঙ্গল’ ছবির মাধ্যমে বলিউডে পা রাখেন জায়রা। গীতা ফোগাটের কিশোরীবেলার চরিত্রে অসাধারণ অভিনয়ের জন্য পান জাতীয় পুরস্কার। এরপর ‘সিক্রেট সুপারস্টার’ (২০১৭) ছবিতে অভিনয় করে বিপুল প্রশংসা কুড়ান তিনি। পরবর্তীতে প্রিয়াঙ্কা চোপড়া ও ফারহান আখতারের সঙ্গে ‘দ্য স্কাই ইজ পিঙ্ক’ (২০১৯) ছবিতে কাজ করেন। তবে ধর্মীয় বিশ্বাসের কারণে একই বছর অভিনয়জগৎ থেকে সরে দাঁড়ান জায়রা। সোশ্যাল মিডিয়া পোস্টে তিনি লিখেছিলেন, “আমি বুঝেছি, এই ক্ষেত্র আমার বিশ্বাসের পথে বাধা হয়ে দাঁড়িয়েছে। আমি ধীরে ধীরে আমার ইমান থেকে দূরে সরে যাচ্ছিলাম, তাই এই পেশা ছাড়ার সিদ্ধান্ত নিয়েছি।”

২০১৯ সালের ৩০ জুনের সেই সিদ্ধান্তের পর থেকেই প্রকাশ্যে খুব একটা দেখা যায়নি তাঁকে। এবার নিজের জীবনের সবচেয়ে গুরুত্বপূর্ণ দিনটি ভাগ করে নিলেন ভক্তদের সঙ্গে। কিন্তু স্বামীর পরিচয় এখনও রহস্যই রয়ে গেল।